
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Министарства унутрашњих послова покренутом по притужби АА из …, ул. …,  Заштитник грађана је сачинио следећи
ИЗВЕШТАЈ О СЛУЧАЈУ

СА ПРЕПОРУКАМА
АА из … поднео је 4. 6. 2025. године Заштитнику грађана притужбу у којој се пожалио на поступање Министарства унутрашњих послова због неправилности у раду приликом решавања његовог радноправног статуса.
Према наводима из притужбе, притужилац АА је до 2021. године био распоређен на радно место …, у чину …, са стратешким нивоом руковођења. Решењем Министарства унутрашњих послова, Дирекције полиције 2021. године привремено је премештен са места … на место …. Притужилац је указао како је против наведеног решења покренуо управни поступак пред Жалбеном комисијом Владе, а касније и управни спор пред Управним судом, те да је наведено решење, поступајући по одлуци Управног суда, другостепени орган поништио и вратио првостепеном органу на поновно одлучивање.

Притужилац је објаснио да је у међувремену донета нова систематизација у МУП-у, којом је распоређен на исто радно место …. Напоменуо је да је место са ког је премештен, односно место … радно место стратешког нивоа руковођења, док је премештен на извршилачко радно место у организациону јединицу нижег ранга, упркос томе што је увек за свој рад оцењиван највишом оценом, награђиван и против њега није вођен дисциплински поступак, те је у том смислу изостало образложење доношења оваквог решења. Указао је да је у поступку одлучивања назначено да је премештен на предлог … из седишта Дирекције полиције у …, што је директно у супротности са начелом хијерархије јер не може руководилац нижег ранга, односно ниже организационе јединице да прелаже премештај руководиоца вишег ранга и то вишој организационој јединици.

Притужилац је навео да је против новог решења о распоређивању уложио жалбу Жалбеној комисији Владе која је решење МУП-а поништила и вратила на поновно одлучивање, али да је у поновљеном поступку поново распоређен на исто радно место, јер првостепени орган није отклонио недостатке на које је указала Жалбена комисија Владе као другостепени орган. Истакао је да је тај поступак поновљен више пута, увек са истим образложењем и истим недостацима. Указао је да се на наведена решења Жалбене комисије Владе никада није изјаснила Дирекција полиције, нити предложила друго адекватно радно место у складу са притужиочевим нивоом руковођења и стеченим компетенцијама које му нису одузете, а где је последњи пут био правоснажно распоређен. Истакао је да се давање изјашњења препушта нижој организационој јединици, односно …, која нема друго изјашњење осим тога да о истом треба да се изјасни директор полиције као крајњи предлагач и потписник решења о распоређивању. Притужилац је указао да наведени управни поступак већ пуне четири године није окончан јер другостепени орган увек враћа предмет првостепеном на поновно одлучивање, а првостепени увек доноси идентично решење јер се Дирекција полиције не изјашњава о разлозима оваквог распоређивања нити предлаже друго адекватно радно место.

Испитујући предметне наводе из притужбе АА из …, Заштитник грађана је утврдио да су испуњени услови за покретање поступка контроле законитости и правилности рада Министарства унутрашњих послова и донео Закључак о покретању испитног поступка.
Актом 02/8 број: …/25-3 од 7. 7. 202т. године, Министарство унутрашњих послова, Секретаријат доставило је Заштитнику грађана тражено изјашњење, заједно са Извештајем Сектора за логистику 06 број: …/25 од 25. 6. 2025. године. Сходно предметном Извештају, последњим коначним распоредним решењем Министарства унутрашњих послова, Дирекције полиције 03 број: …/20 од 16. 12. 2020. године, пуковник полиције АА био је распоређен са 17. 12. 2020. године на радно место …, које је руководеће радног место стратешког нивоа руковођења, утврђено под редним бројем … у Правилнику о унутрашњем уређењу и систематизацији радних места у Министарству унутрашњих послова, у свом чину, када му је утврђен укупан коефицијент плате … За наведено радно место прописан је … статус, увећани радни стаж … и распон чина ….
Решењем Министарства унутрашњих послова, Дирекције полиције 03 број: …/2021 од 21. 5. 2021. године пуковник полиције АА, запослен на радном месту …,  привремено је премештен с 24. 5. 2021. године, због повећаног обима посла, на радно место …, утврђено под редним бројем … у Уредби о специјалној и посебним јединицама полиције. На наведено решење притужилац није изјавио жалбу.

Решењем Министарства унутрашњих послова, Дирекције полиције 03 број: …/2021-1 од 28. 6. 2021. године пуковник полиције АА, запослен у Министарству унутрашњих послова, распоређен је са 1. 7. 2021. године на извршилачко радно место …, утврђено под редним бројем … у Уредби о специјалној и посебним јединицама полиције, у свом чину, када му је утврђен укупни коефицијент плате …. Истим решењем утврђено ја да именованом престаје привремени премештај одређен решењем 03 број: …/2021 од 21. 5. 2021. године са 30. 6. 2021. године.   

Против наведеног решења притужилац је изјавио жалбу преко пуномоћника, адвоката Весне Ж. Николић, коју је жалбена комисија Владе решењем број: …/2021-01 од 12. 8. 2021. године усвојила, поништила ожалбено решење и вратила предмет првостепеном органу на поновно одлучивање.

Одлучујући у поновном поступку, првостепени орган је донео решење 03 број: …/2021-1-1 од 17. 8. 2021. године, којим је АА распоређен са 1. 7. 2021. године на радно место …. Наведеним решењем усвојен је захтев за накнаду трошкова поступка у износу од … динара. Приликом изјављивања жалбе на наведено решење, пуномоћник притужиоца истакао је захтев за накнаду трошкова поступка, у износу од … динара. Жалба изјављена на предметно решење одбијена је решењем Жалбене комисије Владе број: …/2021-01 од 29. 10. 2021. године.
Против решења Жалбене комисије Владе покренут је управни спор. Пресудом Управног суда …/21 од 27. 4. 2023. године уважена је тужба, поништено решење Жалбене комисије Владе и предмет је враћен на поновно одлучивање.
Решењем Жалбене комисије Владе број: …/2023-01 од 1. 6. 2023. године поништено је решење 03 број: …/2021-1-1 од 17. 8. 2021. године и предмет је враћен на поновно одлучивање. 

Одлучујући у поновном поступку, решењем Кабинета министра 01 број: …/23 од 10. 8. 2023. године, пуковник полиције АА распоређен је са 10. 8. 2023. године, на радног место …, утврђено под редним бројем … у Уредби о специјалној и посебним јединицама полиције, у свом чину, када му је утврђен укупни коефицијент плате … на основу Уредбе о платама полицијских службеника. За наведено радно место прописан је …, увећани радни стаж … и распон чина ….

Против наведеног решења притужилац је изјавио жалбу преко пуномоћника, адвоката Весне Ж. Николић, коју је Жалбена комисија Владе решењем број: …/2023-01 од 14. 11. 2023. године усвојила, поништила ожалбено решење и вратила предмет првостепеном органу на поновно одлучивање.

У поновном поступку одлучивања првостепени орган донео је решење 03 број: …/24 од 22. 4. 2024. године, којим је пуковник полиције АА распоређен са 10. 8. 2023. године на радног место …, утврђено под редним бројем … у Уредби о специјалној и посебним јединицама полиције, у свом чину, када му је утврђен укупни коефицијент плате … на основу Уредбе о платама полицијских службеника. 

Против наведеног решења притужилац је изјавио жалбу преко пуномоћника, адвоката Весне Ж. Николић, коју је Жалбена комисија Владе решењем број: …/2024-01 од 8. 7. 2024. године усвојила, поништила ожалбено решење и вратила предмет првостепеном органу на поновно одлучивање.

Дана 16. 8. 2024. године решење Жалбене комисије Владе број: …/2024-01 од 8. 7. 2024. године достављено је … ради изјашњења на наводе из решења другостепеног органа.

Актом … број: …/24 од 27. 8. 2024. године достављено је изјашњење команданта …, када је наведено да би било целисходно да се о напред наведеном изјасни и Дирекција полиције, с обзиром да jе последњим коначним распоредним решењем Министарства унутрашњих послова, Дирекције полиције 03 број: …/20 од 16. 12. 2020. године, притужилац био распоређен са 17. 12. 2020. године на радно место ….
С тим у вези, актом Сектора за логистику 06 број: …/24 од 16. 9. 2024. године, затражено је да се Дирекција полиције изјасни у вези са наведеним, у циљу решавања радно-правног статуса притужиоца.

Актом 03 број: …/24-3 од 7. 11. 2024. године, достављено је изјашњење помоћника директора полиције, када је наведено да је притужилац на основу предлога …, … број: ../23 од 23. 5. 2023. године, распоређен на радно место …, утврђено под редним бројем … у Уредби о специјалној и посебним јединицама полиције, те да Дирекција полиције нема други предлог за његово распоређивање.

Након тога, у поновном поступку одлучивања првостепени орган донео је решење 03 број: …/24-4 од 4. 12. 2024. године, којим је пуковник полиције АА распоређен са 10. 8. 2023. године на радног место …, утврђено под редним бројем … у Уредби о специјалној и посебним јединицама полиције, у свом чину, када му је утврђен укупни коефицијент плате … на основу Уредбе о платама полицијских службеника.
Против наведеног решења притужилац је изјавио жалбу коју је Жалбена комисија Владе решењем број: …/2025-01 од 28. 4. 2025. године усвојила, поништила ожалбено решење и вратила предмет првостепеном органу на поновно одлучивање.

Решење Жалбене комисије Владе број: …/2025-01 од 28. 4. 2025. године достављено је … ради изјашњења на наводе из решења другостепеног органа.

Актом … број: …/25 од 26. 5. 2025. године достављено је изјашњење …, када је наведено да би било целисходно да се о напред наведеном изјасни и Дирекција полиције, Кабинет директора полиције и евентуално предложи друго адекватно радно место које би одговарало нивоу руковођења, компетенцијама и чину притужиоца.
Такође, дана 23. 12. 2024. године АА је поднео преко пуномоћника Николић Ж. Весне, адвоката из Београда, захтев за доношење решења о обустави управног поступка и захтев за накнаду трошкова управног поступка.

Одлучујући о предметном захтеву, донето је решење Сектора за логистику 06 број: …/25 од 5. 3. 2025. године, којим је одбијен захтев притужиоца за доношење решења о  обустави управног поступка као неоснован и одлучено је о захтеву за накнаду трошкова управног поступка, тако што је ставом 2. одбијен захтев за накнаду трошкова управног поступка за састав жалбе од 12. 7. 2021. године изјављене на  решење Министарства унутрашњих послова, Дирекције полиције 03 број: …/2021-1 од 28. 6. 2021. године у износу од … динара и захтев за накнаду трошкова управног поступка за састав захтева поднетог дана 23. 12. 2024 године, у износу од … динара, као неоснован, ставом 3. усвојен је захтев за накнаду трошкова управног поступка за састав жалбе од 15. 9. 2021. године изјављене на решење Министарства унутрашњих послова, Дирекције полиције 03 број: …/2021-1-1 од 17. 8. 2021. године, у износу од … динара, док је ставом 5. одбијен захтев од 23. 12. 2024. године у делу који се односи на накнаду трошкова управног поступка за састав жалбе изјављене на решење Министарства унутрашњих послова, Дирекције полиције 03 број: …/2021-1-1 од 17. 8. 2021. године у износу од …, као неоснован. 
На предметно решење пуномоћник притужиоца изјавио је жалбу, која је усвојена решењем Жалбене комисије Владе број: …/2025-01 од 30. 5. 2025. године, поништено је решење Сектора за логистику 06 број: …/25 од 5. 3 .2025. године и предмет је враћен првостепеном органу на поновно одлучивање.

На крају се наводи како се, имајући у виду је донет Правилник о изменама Правилника о унутрашњем уређењу и систематизацији радник места у Министарству унутрашњих послова Инт. 01 број: …/25-3 од 11. 3. 2025. године и Инт. 01 број: …/25-17 од 26. 3. 2025. године, којим је дошло до организационих промена у Министарству нутрашњих послова, приступило решавању радно-правног статуса АА у правцу проналажења упражњених радних места у Министарству, за која притужилац испуњава законске услове. Након проналаска одговарајућег радног места и достављања предлога надлежног руководиоца организационе јединице, биће донет одговарајућа одлука о притужиочевом радно-правном статусу.
Приликом сагледавања правилности и законитости рада Министарства унутрашњих послова у конкретном случају и утврђивању пропуста, Заштитник грађана руководио се одредбама Устава Републике Србије, Закона о Заштитнику грађана, Закона о државним службеницима
, Закона о полицији
, Закона о управним споровима
 и Закона о општем управном поступку
.

Према члану 69. Закона о управним споровима , када суд поништи акт против кога је био покренут управни спор, предмет се враћа у стање поновног решавања по жалби, односно стање поновног решавања по захтеву странке у првостепеном поступку, ако је жалба била законом искључена (стање пре него што је поништени акт донет). Ако према природи ствари у којој је настао управни спор треба уместо поништеног управног акта донети други, надлежни орган је дужан да тај акт донесе без одлагања, а најкасније у року од 30 дана од дана достављања пресуде, при чему је надлежни орган везан правним схватањем суда, као и примедбама суда у погледу поступка. 

Чланом 167. Закона о општем управном поступку  прописано је да другостепени орган решењем одбацује жалбу која није благовремена, није дозвољена, коју је изјавило неовлашћено лице или која није уређена у року који је орган одредио. Ако жалбу не одбаци, другостепени орган може одбити жалбу, поништити решење у целини или делимично и сам одлучити о управној ствари, поништити решење и вратити предмет првостепеном органу на поновни поступак, или га изменити. Другостепени орган одлучује о жалби на основу чињеничног стања које је утврдио првостепени или другостепени орган.

Сходно члану 171. Закона о општем управном поступку, другостепени орган поништава побијано решење и прослеђује предмет надлежном органу ако нађе да је побијано решење донео стварно ненадлежан орган. Другостепени орган сам или преко првостепеног или замољеног органа допуњава поступак ако нађе да је чињенично стање погрешно или непотпуно утврђено или понавља цео поступак или његов део ако нађе да је учињена повреда правила поступка која је утицала на законитост и правилност побијаног решења. У том случају другостепени орган поништава побијано решење и сам одлучује о управној ствари ако нађе да се на основу чињеница утврђених у допуњеном поступку мора решити друкчије него што је решена првостепеним решењем. Ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан да својим решењем укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најкасније у року од 30 дана од пријема предмета, донесе ново решење. Против новог решења странка има право на жалбу. По поништавању побијаног решења другостепени орган ће проследити предмет на поновни поступак првостепеном органу, само ако је потребно да се у тој управној ствари донесе ново решење.  Другостепени орган поништава првостепено решење и сам одлучује о управној ствари и ако нађе да је у побијаном решењу погрешно примењено материјално право или докази погрешно оцењени или да је из утврђених чињеница изведен неправилан закључак о чињеничном стању или да није правилно примењено овлашћење за одлучивање по слободној оцени.

***

Министарство унутрашњих послова, Дирекција полиције начинила је пропусте у раду због тога што приликом одлучивања у првом степену у управном поступку покренутом поводом жалбе притужиоца на решење Министарства унутрашњих послова, Дирекције полиције 03 број: …/2021-1 од 28. 6. 2021. године, није уважавала примедбе другостепеног органа и правно схватање Управног суда. Наведени пропуст представља повреду права на поштовање закона, права на ефикасно поступање органа и права на поштовање створених правних очекивања, које су за последицу имале да поступак покренут 2021. године наведеном жалбом још увек није правоснажно окончан.
Из пресуде Управног суда …/21 од 27. 4. 2023. године и њеног образложења произилази да „Управни суд налази да образложење оспореног решења не садржи ваљане и јасне разлоге, с обзиром на правне прописе на које се тужени орган позвао, имајући виду да се у конкретном случају по доношењу нове Уредбе о специјалној и посебним јединицама полиције тужилац распоређује тако што се премешта са радног места … на радно место …. Тужени орган у разлозима датим у образложењу оспореног решења, с позивом на одредбе члана 133. став 1, 2 и 5, и члана 134. став 1 и 2 Закона о државним службеницима, налази да је за правилно одлучивање о распоређивању, за случај када се оно врши због промене унутрашњег уређења државног органа доношењем новог Правилника, неопходно да се претходно утврде чињенице које се односе на то: које радно место из претходно важећег правилника је укинуто, односно на ком радном месту је смањен број извршилаца или на којем радном месту су промењени услови за обављање послова тог радног места и који државни службеници су радили на том радном месту; која друга радна места су одговарајућа том радном месту и који државни службеници су били распоређени на њих; који све државни службеници, с обзиром на претходно звање и послове, конкуришу за распоређивање на непопуњена радна места по новом правилнику; који од државних службеника (са истим звањем и радом на истим пословима) и применом ког критеријума имају предност да буду распоређени на непопуњена радна места, односно који разлози опредељују доношење одлуке да је неки од државних службеника распоређен на неко друго радно место, а не на оно радно место на коме је радио до доношења новог правилника. Међутим, управни органи, осим паушалних навода, не износе конкретне разлоге који су у конкретном случају битни за доношење одлуке да се тужилац распореди на друго радно место у оквиру друге организационе јединице, а не на оно радно место на коме је радио до доношења новог правилника. Такође, тужени орган није ценио наводе жалбе и није дао јасне разлоге због чега се баш тужилац премешта на друто радно место, а не неки други заспослени. Имајући у виду наведено, не може се прихватити као правилно налажење туженог органа да је првостепени орган у поновном поступку донео ожалбено решење којим су отклоњени недостаци на које је указано решењем Жалбене комисије Владе број: …/2021-01 од 12. 8. 2021. године, а које недостатке оспореним решењем није отклонио ни тужени орган.“ Наведеном пресудом је уважена тужба, поништено решење Жалбене комисије Владе број: …/2021-01 од 29. 10. 2021. године и предмет је враћен на поновно одлучивање. 
Након тога, будући да је решењем Жалбене комисије Владе број: …/2023-01 од 1. 6. 2023. године поништено првостепено решење 03 број: …/2021-1-1 од 17. 8. 2021. године и предмет враћен на поновно одлучивање, првостепени орган је донео више решења у поновном поступку, односно решење 01 број: …/23 од 10. 8. 2023. године, решење 03 број: …/24 од 22. 4. 2024. године и решење 03 број: …/24-4 од 4. 12. 2024. године, која је Жалбена комисија Владе, поступајући по жалбама притужиоца, поништавала и враћала на поновно одлучивање првостепеном органу. У свом последњем решењу, број: …/2025-01 од 28. 4. 2025. године, Жалбена комисија Владе констатује да је „првостепени орган донео идентично решење, односно није поступио по решењима Жалбене комисије Владе, којима су поништена првостепена решења и предмет враћен на поновни поступак и одлучивање.“ Притом, Жалбена комисија Владе је својим решењима више пута првостепеном органу упућивала примедбе да се „приликом формирања предлога за распоређивање полицијског службеника АА водило рачуна о пословима на којима је радио пре ступања на снагу измене Уредбе од 17. 6. 2021. године, затим о врсти и степену стручне спреме, знању и досадашњем искуству, као и специфичности послова и задатака који се обављају у …, али без утврђивања чињеница које су од значаја за правилно одлучивање о распоређивању и примену члана 133. и 134. Закона о државним службеницима, а које се односе на то: да ли је радно место на којем је жалилац претходно био распоређен укинуто, или је на том радном месту смањен број извршилаца или се ради о новом радном месту односно шта је било и како су изменама и допунама Уредбе организовани послови радног места на које је коначним актом био распоређен; да ли је, по ком основу, из којих разлога одлучено да жалилац више нема потребну способност да обавља послове радног места на које је коначним актом био распоређен и на којем је претходно радио – ако постоји истоветно или суштински исто радно место, како је то указано претходним решењима Жалбене комисије Владе.“
Из наведеног произилази  да је Управни суд већ у пресуди број …/21 од 27. 4. 2023. године изнео правно схватање у коме је указао на одлучујуће чињенице које је неопходно узети у обзир и испитати како би се донела законита и правилна одлука о предмету управног поступка, односно притужиочевом распоређивању, одређивању чина и коефицијенту за обрачун и исплату плате. Међутим, упркос томе што је кроз пресуду Управног суда био упознат са наведеним правним схватањем, у упркос томе што је Жалбена комисија Владе кроз више решења којима је поништавала одлуке првостепеног органа од истог захтевала да у поновљеном поступку донесе одлуку у складу са правним схватањем Управног суда и изнетим примедбама другостепеног органа, првостепени орган, односно Министарство унутрашњих послова, Дирекција полиције  наставило је да доноси истоветна решења у којима је игнорисала предметно правно схватање и примедбе. Оваквим поступањем, Министарство унутрашњих послова, Дирекција полиције прекршила је наведене законске одредбе којима је првостепеним органима у управном поступку прописана обавеза да поступају по обавезујућим упутствима органа управе вишег степена. Првостепени орган је због тога директно одговоран за непотребно дуго трајање овог управног поступка, услед чега ни више година од његовог покретања странке нису добиле коначну и правоснажну одлуку о њиховим правима.

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Добра управа, сходно својим начелима и принципима, између осталог, подразумева да управа стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана.  

С обзиром на утврђене чињенице и околности у вези са поступањем Министарства унутрашњих послова, Дирекције полиције приликом доношења одлуке о притужиочевом распоређивању, одређивању чина и коефицијенту за обрачун и исплату плате, Заштитник грађана,  сагласно члану 37. став 3. Закона о Заштитнику грађана, ради унапређења рада органа управе и спречавања сличних ситуација у будућности, упућује следеће препоруке:

1. Министарство унутрашњих послова, Дирекција полиције ће у најкраћем могућем року у наведеном поступку донети нову првостепену одлуку, приликом чијег доношења ће поступати у складу са примедбама изнетим у решењу Жалбене комисије Владе број: …/2025-01 од 28. 4. 2025. године. 

2. Министарство унутрашњих послова, Дирекција полиције ће водити рачуна да се у будућем раду органа управе не дешавају слични пропусти који би за последицу могли имати повреду права запослених. Министарство унутрашњих послова, Дирекција полиције ће са садржином напред наведених препорука упознати све подручне полицијске управе, а полицијске управе ће са садржином напред наведених препорука упознати све полицијске станице на њиховим подручјима.
Министарство унутрашњих послова, у складу са чланом 37. став 5. Закона о Заштитнику грађана обавестиће Заштитника грађана у року од 30 дана о мерама предузетим на испуњавању препорука.  
	    ЗАШТИТНИК ГРАЂАНА

	

	    мр Зоран Пашалић


Доставити:
-Министарству унутрашњих послова
- притужиоцу
- у списе предмета
� „Сл. гласник РС“, бр. 98/06


� „Сл. гласник РС“, бр. 105/2021


�„ Сл. гласник РС“, бр. 79/2005, 81/2005 - испр., 83/2005 - испр., 64/2007, 67/2007 - испр., 116/2008, 104/2009, 99/2014, 94/2017, 95/2018, 157/2020, 142/2022, 13/2025 - одлука УС и 19/2025


� „Сл. гласник РС“, бр. 6/2016, 24/2018 и 87/2018


� „Сл. гласник РС“, бр. 111/2009


� „Сл. гласник РС“, бр. 18/2016, 95/2018 - аутентично тумачење и 2/2023 - одлука УС

